自梅趣汀行小路墝確危甚六月十一日宿金沙寺
作者：李綱
朝代：宋

paragraphs: 觸熱過梅川，墝嶅鳥道邊。
林深晴有霧，土曠晝稀煙。
略彴横溪小，籃輿礙石偏。
亂蟬鳴翳薈，疊澗瀉潺湲。
閩嶺雖近止，江鄉猶渺然。
何曾愁瘴癘，秪是怯危顛。
借問勞行役，何如穏晏眠。
遭時正艱棘，賦分自迴邅。
已幸生還里，寧辭險著鞭。
夜凉棲野寺，相對月嬋娟。